屈原
九歌之六 少司命
秋兰兮麋芜，①
罗生兮堂下。
绿叶兮素华，②
芳菲菲兮袭予。③
夫人自有兮美子，④
荪何以兮愁苦？⑤
秋兰兮青青，⑥
绿叶兮紫茎。
满堂兮美人，⑦
忽独与余兮目成。⑧
入不言兮出不辞，
乘回风兮载云旗。
悲莫悲兮生别离，
乐莫乐兮新相知。
荷衣兮蕙带，
儵而来兮忽而逝。⑨
夕宿兮帝郊，
君谁须兮云之际？⑩
与女沐兮咸池，⑾
晞女发兮阳之阿。⑿
望美人兮未来，⒀
临风怳兮浩歌。⒁
孔盖兮翠旍，⒂
登九天兮抚彗星。⒃
竦长剑兮拥幼艾，⒄
荪独宜兮为民正。⒅